Je Perrin de Ceys, escuiers, fil çay en arrier mons. Humbert, doudit leu, chevalier, fais savoir à touz... que j’ay vendu, quité et baillié à la noble dame Lore, contesse de Bourgoigne et dame de Salins, et à ses hoirs permaignablemant, tout le droit et toute la raison que je hay et puys avoir ou fié lequel messire Girars, conestaubles de Bourgoigne, doit tenir de moi, quant à fié que li Puz, de Livier, doivent tenir doudit conestaubles, et quant à fié que lidit conestauble tient de moy à Montagney et es appendises, pour trente livres de bons estevenans, lesquex je hay receu de ladite contesse en bons deniers nombrez. Et ai vendu ceste chose et en tel maniere que, se autres que la noble dame dame Alix, contesse de Bourgoigne, palatine, ou sui hoir, dissoit que je deusse tenir ledit fié de luy, et trové fut par droit que je de celuy le deusse tenir, je rendroie à ladite Lore ou à ses hoirs les devantdites trente livres, et ceste vendue seroit nulle, et seroit li affaires en tel estat comme il estoit devant la confection de ces lettres. Et hay abrenoncié... En tesmoignaige de laquel chose, à ma priere et à ma requeste, li religious hons Nicholaux, abbes dou Mont-Sainte-Marie, et li nobles bers Amey, sires de Monfacon, ont mis lour seaux en ces lettres. Ce fut fait l’an de l’incarnation Nostre Signour qui corroit par mil CC LXIII, ou moys d’avril.